钦定古今图书集成/明伦汇编/人事典/第051卷 > 《白虎通》 > 《论齐顷公》
## 钦定古今图书集成/明伦汇编/人事典/第051卷 > 《白虎通》 > 《论齐顷公》

《春秋》记天下之得失，而见所以然之故，甚幽而明，无
传而著，不可不察也。夫泰山之为大，弗察弗见，而况
微眇者乎！故按《春秋》而适往事，穷其端而视其故，得
志之君子，有喜之人，不可不慎也。齐顷公亲齐桓公
之孙，国固广大，而地势便利矣，又得霸主之馀尊，而
志加于诸侯，以此之故，难使会同，而易使骄奢，即位
九年，未尝肯一与会同之事，有怒鲁、卫之志，而从诸
侯于清丘断道。春往伐鲁，入其北郊；顾返伐卫，败之
新筑。当是时也，方求胜而志广，大国往聘，慢而弗敬
其使者。晋、鲁俱怒，内悉其众，外得党与，卫、曹四国相
辅，大困之，鞌获齐顷公。斮逢丑父，深本顷公之所以
大辱身，几亡国，为天下笑。其端乃从慑鲁胜卫，起伐
鲁，鲁不敢出，击卫大败之。因其气而无敌国以兴患
也。故曰：“得志有喜，不可不戒。”此其效也。自是后，顷公
恐惧，不听声乐，不饮酒食肉，内爱百姓，问疾吊丧，外
敬诸侯，从会与盟，卒终其身，家国安宁。是福之本生
于忧而祸起于喜也。呜呼！物之所由然，其于人切近
可不省耶？